b'\n_START_ARTICLE_\nVeier i Nordland\n_START_PARAGRAPH_\nI Nordland var det pr. 2014 til sammen 8\xc2\xa0878 km offentlige veier, noe som utgjorde 9,53\xc2\xa0% av landets samlede veilengde p\xc3\xa5 92\xc2\xa0946 km. Av dette var 1 225 km riksveier/europaveier, 4 113 km fylkesveier og 3\xc2\xa0540 km kommunale veier. Med det var Nordland det fylket i landet som hadde det lengste offentlige veinettet.\n_START_SECTION_\nFylkets viktigste veier\n_START_PARAGRAPH_\nNordland har tre europaveier: E6, E10 og E12. Europavei 6 er Nordlands lengste og viktigste vei, og g\xc3\xa5r gjennom fylket p\xc3\xa5 langs fra s\xc3\xb8ndre Helgeland i s\xc3\xb8r til Ofoten i nord. E6 i Nordland har en lengde p\xc3\xa5 644 km. En del av Europavei 10 g\xc3\xa5r i Troms, men st\xc3\xb8rstedelen av veien g\xc3\xa5r i Nordland. E10 er hovedveien gjennom Lofoten, og er ogs\xc3\xa5 viktig for samferdselen i Ofoten og S\xc3\xb8r-Troms, samt som forbindelse til Sverige over Bj\xc3\xb8rnfjell. Europavei 12 er mellomriksveien fra Mo i Rana over Umbukta til Sverige. _NEWLINE_Europaveiene er samtidig riksveier. Riksvei 80 er veiforbindelsen mellom Bod\xc3\xb8 og E6 p\xc3\xa5 Fauske. Riksvei 73 er mellomriksveien via Hattfjelldal mot Sverige. Riksvei 77 er mellomriksveien fra Saltdal til Sverige. Riksvei 85 med fergestrekningen Bognes\xe2\x80\x93L\xc3\xb8dingen som er viktig for Vester\xc3\xa5len og Harstad-omr\xc3\xa5dets forbindelse s\xc3\xb8rover, og i \xc3\xb8kende grad ogs\xc3\xa5 for Lofotens forbindelse s\xc3\xb8rover. Mindre riksveier er Riksvei 827 og Riksvei 833._NEWLINE_17Fylkesvei 17 er kystveien fra Steinkjer gjennom Ytre Helgeland til Bod\xc3\xb8, deler av den er nasjonal turistvei. Av andre viktige veier kan nevnes fylkesvei 76, forbindelsen mellom Br\xc3\xb8nn\xc3\xb8ysund og E6 p\xc3\xa5 Indre Helgeland og fylkesvei 78, som forbinder Sandnessj\xc3\xb8en med E6 ved Mosj\xc3\xb8en.\n_START_SECTION_\nNasjonale turistveier\n_START_PARAGRAPH_\nTo veier i Nordland har status som Nasjonal turistvei. Fylkesvei 17 mellom Stokkv\xc3\xa5gen i Lur\xc3\xb8y og Storvika i Gildesk\xc3\xa5l er Nasjonal turistvei Helgeland-Salten, mens europavei 10 (og fylkesvei 82) mellom \xc3\x85 i Moskenes og Melbu i Hadsel, samt flere sideveier, utgj\xc3\xb8r Nasjonal turistvei Lofoten.\n_START_SECTION_\nUndersj\xc3\xb8iske tunneler i Nordland\n_START_PARAGRAPH_\nNordland har to undersj\xc3\xb8iske tunneler, begge p\xc3\xa5 europavei 10 i den nordlige delen av fylket. Sl\xc3\xb8verfjordtunnelen g\xc3\xa5r under Sl\xc3\xb8verfjorden i Hadsel kommune og er en del av Lofotens fastlandsforbindelse. Nappstraumtunnelen g\xc3\xa5r under Nappstraumen mellom Vestv\xc3\xa5g\xc3\xb8ya og Flakstad\xc3\xb8ya i Lofoten.\n_START_SECTION_\n\xc3\x98yforbindelser og fjordkryssinger\n_START_PARAGRAPH_\nDe fleste store \xc3\xb8yene i Nordland er i dag forbundet med fastlandet p\xc3\xa5 bruer. \xc3\x98yene i Vester\xc3\xa5len ble bundet sammen p\xc3\xa5 1970-tallet etter at Tjeldsundbrua i Troms ble \xc3\xa5pnet i 1967. De viktigste \xc3\xb8yene i Lofoten (unntatt V\xc3\xa6r\xc3\xb8y og R\xc3\xb8st) ble gradvis bundet sammen med bruer fram til Nappstraumtunnelen ble \xc3\xa5pnet i 1990. I desember 2007 fikk Lofoten endelig fast veiforbindelse til fastlandet, da Lofotens fastlandsforbindelse ble \xc3\xa5pnet._NEWLINE_I Salten og p\xc3\xa5 Helgeland er det ogs\xc3\xa5 bygd mange bruer, men p\xc3\xa5 Helgelandskysten er mange mindre \xc3\xb8yer enn\xc3\xa5 uten veiforbindelse til fastlandet. Den viktigste brua i denne delen av fylket er Helgelandsbrua, som i 1991 ga Sandnessj\xc3\xb8en fastlandsforbindelse._NEWLINE_Europavei 6 i Ofoten krysser flere fjorder p\xc3\xa5 bruer. Dette gjelder Efjordbruene, Skjomen bru, Beisfjordbrua og Rombaksbrua.\n_START_SECTION_\nFjelloverganger\n_START_PARAGRAPH_\nNordlands viktigste fjellovergang er europavei 6 over Saltfjellet. Andre viktige fjelloverganger p\xc3\xa5 E6 er Kr\xc3\xa5kmofjellet i Hamar\xc3\xb8y og Gratangsfjellet p\xc3\xa5 grensen til Troms. Tidligere var ogs\xc3\xa5 Korgfjellet p\xc3\xa5 Helgeland en viktig fjellovergang (og en flaskehals), men veien over dette fjellet ble erstattet av Korgfjelltunnelen i 2005.\n_START_SECTION_\nMellomriksveier\n_START_PARAGRAPH_\nDet er tre mellomriksveier fra Nordland til Sverige: Europavei 12 ved Umbukta i Rana, riksvei 77 ved Graddis i Saltdal og europavei 10 over Bj\xc3\xb8rnfjell i Narvik. I tillegg g\xc3\xa5r riksvei 73 ved Krutvatnet i Hattfjelldal til grensen, men har ikke direkte forbindelse med riksvei eller l\xc3\xa4nsv\xc3\xa4g p\xc3\xa5 svensk side. Av disse er nok veien over Bj\xc3\xb8rnfjell den viktigste. Alle disse veiene h\xc3\xb8rer ogs\xc3\xa5 med blant fjellovergangene i fylket.'